2. ลักษณะการประกอบธุรกิจ

2.1 ความเป็นมา

  บริษัท ปูนซีเมนต์นครหลวง จำกัด (มหาชน) เดิมชื่อ บริษัท ปูนซีเมนต์นครหลวง จำกัด
  ได้จดทะเบียนจัดตั้งบริษัท เมื่อวันที่ 16 พฤษภาคม 2512 ด้วยทุนจดทะเบียนเริ่มแรก 100
  ล้านบาท
  ได้รับอนุญาตจากกระทรวงการคลังให้เป็นบริษัทจดทะเบียนในตลาดหลักทรัพย์แห่งประเทศไทยเมื่อวันที่
  15 เมษายน 2520 และได้จดทะเบียนแปรสภาพเป็นบริษัทมหาชนจำกัด เมื่อวันที่ 5 พฤศจิกายน
  2536 ต่อมาบริษัทฯ ได้มีการเพิ่มทุน 4 ครั้ง ครั้งสุดท้ายเมื่อวันที่ 15 มิถุนายน 2542
  โดยเพิ่มทุนจดทะเบียนจาก 475 ล้านบาท เป็น 3,000 ล้านบาท
  บริษัทฯได้เปลี่ยนแปลงมูลค่าหุ้นสามัญจากมูลค่าที่ตราไว้หุ้นละ 5 บาท เพิ่มเป็นหุ้นละ 10 บาท
  ในจำนวนทุนจดทะเบียนปัจจุบัน 3,000 ล้านบาท นั้นเป็นทุนชำระแล้วจำนวน 2,500 ล้านบาท

  บริษัทฯ เริ่มดำเนินการผลิตปูนซีเมนต์ในปี พ.ศ. 2515 มีโรงงาน 1 แห่ง ซึ่งมี 1
  สายการผลิตตั้งอยู่ในอำเภอแก่งคอย จังหวัดสระบุรี ด้วยกำลังการผลิต 0.6 ล้านตันต่อปี
  หลังจากนั้นบริษัทฯ ได้สร้างโรงงานเพิ่มขึ้นอีก 2 โรง
  ในบริเวณเดียวกันมีสายการผลิตเพิ่มขึ้นเป็น 6 สาย ในโรงงานทั้ง 3 โรง
  และมีกำลังการผลิตปูนเม็ดรวมที่ 12.3 ล้านตันต่อปี

การเปลี่ยนแปลง/พัฒนาการสำคัญของการประกอบธุรกิจ/บริหารงานในช่วง 5 ปี 

ในช่วง 5 ปี ที่ผ่านมา บริษัทฯ มีการขยายตัวเป็นอย่างมาก โดยบริษัทฯ มีการเพิ่มทุนถึง 2 ครั้ง คือในปี พ.ศ. 2540 และปี พ.ศ. 2542 ซึ่งในปี พ.ศ. 2542 มีการส่งออกปูนซีเมนต์ไปขายยังต่างประเทศถึง 5.0 ล้านตัน เพิ่มสูงขึ้นจากปีก่อนถึงร้อยละ 62

  อย่างไรก็ตาม หลังจากเกิดวิกฤติทางเศรษฐกิจ ในปี พ.ศ. 2540 เป็นต้นมา บริษัทฯ
  ประสบกับภาวะขาดทุนจากอัตราแลกเปลี่ยนอย่างรุนแรง
  ประกอบกับกำลังซื้อจากผู้บริโภคลดลงอย่างมาก
  ส่งผลให้เกิดการชะลอตัวในด้านการผลิตและการขาย บริษัทฯ
  ได้เจรจาปรับโครงสร้างหนี้กับเจ้าหนี้ต่าง ๆ
  ในการชำระคืนเงินกู้ระยะยาวซึ่งสำเร็จลุล่วงในเดือนกรกฎาคม พ.ศ. 2542
  ในเดือนพฤศจิกายน พ.ศ. 2542 บริษัทฯ ได้ออกหุ้นกู้อายุ 3 ปีซึ่งครบกำหนดวันที่ 30
  พฤศจิกายน พ.ศ. 2545 อัตราดอกเบี้ยร้อยละ 7.625 ต่อปี จำนวน 5
  ล้านหุ้นมูลค่าที่ตราไว้หุ้นละ 1,000 บาท เป็นจำนวนเงินรวม 5,000 ล้านบาท
  และมีการจัดหาเงินทุนใหม่เพื่อนำไปชำระหนี้ที่ได้ผ่านขบวนการปรับโครงสร้างแล้วเสร็จในเดือนธันวาคม
  พ.ศ. 2542 และสามารถชำระหนี้ทั้งหมดในเดือนสิงหาคม พ.ศ. 2543 บริษัทฯ
  ได้ชำระหนี้หุ้นกู้ทั้งหมดเป็นที่เรียบร้อยเมื่อวันที่ 29 พฤศจิกายน พ.ศ. 2545

    สำหรับการเปลี่ยนแปลงอำนาจในการควบคุมบริษัทฯ
    จากการเปลี่ยนแปลงกลุ่มผู้ถือหุ้นใหญ่ในช่วงเวลา 5 ปีที่ผ่านมา บริษัทฯ ขอเรียนเพิ่มเติมดังนี้

  ในปี พ.ศ. 2541 ได้มีการเปลี่ยนแปลงกลุ่มผู้ถือหุ้นรายใหญ่ โดยบริษัท “โฮลเดอร์แบงก์”
  ฟินองซิเอ กลาริส (ปัจจุบันเปลี่ยนชื่อเป็น บริษัทโฮลซิม)
  ซึ่งเป็นผู้ผลิตปูนซีเมนต์รายใหญ่ของโลกเข้าเป็นผู้ถือหุ้น และบริษัท ปูนซีเมนต์นครหลวง จำกัด
  (มหาชน) ก็ได้เข้าเป็นสมาชิกของกลุ่มโฮลซิม

  ปัจจุบันโฮลซิมเป็นผู้ถือหุ้นรายใหญ่ที่สุดรายหนึ่งของบริษัทฯ
  โดยมีสัดส่วนการถือหุ้นเท่ากับสัดส่วนการถือครองหุ้นของกลุ่มรัตนรักษ์ซึ่งเป็นกลุ่มผู้ก่อตั้งบริษัทเริ่มแรก
  บริษัทโฮลซิมได้เข้ามามีบทบาทในการบริหารงานของบริษัทฯ โดยเฉพาะในด้านการผลิต
  การบริหาร การจัดการ การขาย การส่งออก และในด้านความมั่นคงทางการเงินของบริษัทฯ
  รวมทั้งเสริมสร้างประสิทธิภาพการจัดการด้านต่างๆ ตลอดจนปรับเปลี่ยนทิศทางธุรกิจใหม่
  กล่าวคือ หันไปมุ่งเน้นธุรกิจหลัก ซึ่งคือ การผลิตและจัดจำหน่ายปูนซีมนต์และวัสดุผสมคอนกรีต

  การบริหารงานร่วมกันระหว่างกลุ่มโฮลซิมและกลุ่มรัตนรักษ์ก่อให้เกิดประโยชน์สูงสุดแก่บริษัทฯ
  ซึ่งสามารถสรุปโดยสังเขปได้ดังต่อไปนี้

-   การใช้ประโยชน์จากประสบการณ์ของกลุ่มรัตนรักษ์ ซึ่งเป็นกลุ่มผู้ก่อตั้งบริษัทฯ
    และได้บริหารงานบริษัทฯ มานานกว่า 30 ปี
    โดยเฉพาะด้านความรู้และความชำนาญงานด้านเครือข่ายธุรกิจของบริษัทฯ ภายในประเทศ

-   การเพิ่มช่องทางการขายและการจัดจำหน่ายปูนซีเมนต์ทั่วโลกผ่านเครือข่ายของกลุ่มโฮลซิม
    ได้ส่งผลให้มีการใช้กำลังการผลิตเพิ่มขึ้น

-   การถ่ายทอดและแนะนำการพัฒนากระบวนการและกรรมวิธีการผลิตตามมาตรฐานที่มีประสิทธิภาพสูงของกลุ่มโฮลซิมให้แก่บริษัทฯ
    เพื่อนำไปพัฒนาแก้ไข ปรับปรุง และส่งเสริมการผลิตของบริษัทฯเพื่อให้เกิดประโยชน์
    และมีประสิทธิภาพสูง โดยมีการปรับปรุงและตรวจสอบมาตรฐานอย่างต่อเนื่องเป็นระยะๆ
    โรงงานผลิตของบริษัทฯ ได้รับการจัดให้เป็นหนึ่งในโรงงานที่มีการใช้เชื้อเพลิงสำหรับเตาเผา
    ตลอดจนการใช้กำลังการผลิตอย่างมีประสิทธิภาพที่สุดตามมาตรฐานของกลุ่มโฮลซิม

-   การลดต้นทุนการจัดซื้ออุปกรณ์ชิ้นส่วน วัสดุ และวัตถุดิบ
    ซึ่งเกิดจากขนาดการจัดซื้อที่มีประสิทธิภาพและประหยัด โดยผ่านระบบการจัดซื้อของกลุ่มโฮลซิม

-   การถ่ายทอดความรู้ความสามารถและประสบการณ์ในการบริหารธุรกิจซีเมนต์ของกลุ่มโฮลซิมสู่คณะผู้บริหารของบริษัทฯ
    โดยเฉพาะการถ่ายทอดประสบการณ์การบริหารธุรกิจซีเมนต์ของกลุ่มโฮลซิมในกลุ่มประเทศละตินอเมริกาในช่วงภาวะวิกฤตทางเศรษฐกิจ

การส่งพนักงานของบริษัทฯ เข้ารับการฝึกอบรมในโรงงานผลิตของกลุ่มโฮลซิมในประเทศต่างๆ ทั่วโลก ตามมาตรฐานของโฮลซิม

[] 

[]